ভারতবর্ষের ইতিহাসে এই প্রথম। ভারতীয় রেলের ইতিহাসেও রেললাইনের উপরে দীর্ঘতম ঝুলন্ত ব্রিজটি চালু হতে চলেছে বর্ধমানে। যার দৈর্ঘ্য ১৮৮.৪৩ মিটার। বর্ধমান শহরে রেল লাইনের উপরে নতুন ফোর লেন ওভারব্রীজের কাজ প্রায় শেষ। আগামী কয়েকমাসের মধ্যেই শেষ হলে তা জনসাধারণের জন্য খুলে দেওয়া হবে।
জেলাশাসক সৌমিত্র মোহন জানিয়েছেন, রেল ব্রিজের কাজ শেষ পর্যায়ে। ব্রিজের দু’পাশে অ্যাপ্রোচ রোড তৈরির কাজ শুরু হয়েছে। জেলাশাসক জানিয়েছেন, এই ধরনের ব্রিজ গোটা ভারতবর্ষের মধ্যেই নজিরবিহীন। শুধু তাই নয়, এই ওভারব্রিজ চালু হয়ে গেলে বর্ধমান-সহ পার্শ্ববর্তী জেলার যোগাযোগ ব্যবস্থার যেমন উন্নতি হবে তেমনই, আর্থ-সামাজিক পরিকাঠামোরও অনেকটা উন্নতি হবে। তিনি জানিয়েছেন, মূল ব্রিজ তৈরীর জন্য অর্থ দিয়েছে রেল কর্তৃপক্ষ। অ্যাপ্রোচ রোড তৈরির জন্য অর্থ দেবে রাজ্য সরকার। 
অন্যদিকে, রেল সূত্রে জানা গিয়েছে, প্রায় ১১০ কোটি টাকা ব্যয়ে তৈরি এই ঝুলন্ত ব্রিজ তৈরি করা হচ্ছে। ভারতবর্ষ তথা ভারতীয় রেলের ইতিহাসে রেল লাইনের উপরে এটাই দীর্ঘতম ঝুলন্ত ব্রিজ। মুম্বইয়ের বান্দ্রা ওরলি সি লিঙ্কে যে ঝুলন্ত ব্রিজ রয়েছে, তা বর্ধমানের নির্মীয়মান ব্রিজের তুলনায় অনেকটাই ছোট। রেল লাইন থেকে সেতুর উচ্চতা প্রায় সাড়ে ছয় মিটার। ব্রিজের দু’পাশে দুটি পিলার থেকে ব্রিজটিকে ঝুলিয়ে দেওয়া হয়েছে। সেতুটি নির্মাণে দুই বছরের সময়সীমা দেওয়া ছিল। বর্ধমান কাটোয়া পুরনো রেল ওভারব্রিজটি ক্রমশই ভগ্নপ্রায় হয়ে পড়ছিল। 
ভারতীয় রেলের ইতিহাসে তো বটেই, একই সঙ্গে বর্ধমানের ইতিহাসেও এক নতুন অধ্যায়ের সূচনা হতে চলেছে এই নতুন ব্রিজের মাধ্যমে।
দেখুন ভিডিও ১

দেখুন ভিডিও ২